Meta Platforms

Is ollchomhlacht teicneolaíochta é Meta nó Meta Platforms, Inc, Is le Meta na hardáin dhigiteacha Facebook, Instagram agus WhatsApp a bhfuil tóir ábhalmhór orthu ar fud an domhain. Is é an meán sóisialta Facebook a phríomhghnó.

clé|mion|ionad sonraí Meta / Facebook i  Cluain Aodha / Clonee i gContae na Mí
clé|mion|ionad sonraí Meta / Facebook i  gCluain Aodha
clé|mion|ionad sonraí Meta / Facebook i  gCluain Aodha
clé|mion|Meta agus Facebook i mBÁC

 Gnó 
Cruthaíonn Meta teicneolaíochtaí "a chuidíonn le daoine teacht le chéile", pobail a aimsiú agus gnólachtaí a fhorbairt. Áirítear leis sin aipeanna sóisialta do scáileáin 2T, agus éispéiris thumthacha úra amhail réaltacht fhíorúil agus bhreisithe. Tá na billiúin dollar caite ag Meta ar thogra ollmhór dá gairtear an meiteachruinne  nó 'metaverse'.

Bhí 87,000 duine fostaithe ag Meta ar fud an domhain sa bhliain 2022.  I mí na Samhna 2022, d'fhógair Meta go raibh siad le 13% den 87,000 duine atá fostaithe acu a ligean chun siúil. Sin 11,000 fostaí san iomlán i dtíortha éagsúla. 

Bhain an scéal b'fhéidir leis an rófhás a tháinig sna 2010idí ar an earnáil teicneolaíochta idirnáisiúnta. Ach i mí na Márta 2023, dúirt Meta go raibh  sé le 10,000 fostaí eile in ionaid éagsúla ar fud an domhain a ligean chun siúil, agus bhí na scairshealbhóirí sásta leis an fógra sin ag an am.

 Gníomhartha 

 Cosaint sonraí 
Sa bhliain 2013, scaoileadh an rún faoin easpa cosanta sonraí nuair a léirigh Edward Snowden - a bhí fostaithe ag an am leis an National Security Agency i Meiriceá – go raibh údaráis na Stát Aontaithe i mbun spiaireachta ar dhaoine ar na meáin shóisialta, a bhuíochas don aistriú sonraí ón AE go SÁM.

Tamall níos déanaí sa bhliain 2013, thug Max Schrems – Ostarach a bhí i mbun feachtais faoi phríobháideachas saoránach – dúshlán cúirte do Facebook ar an mbonn go raibh ag cliseadh orthu a chuid cearta príobháideachais a chosaint.

Tar éis blianta fada cur agus cúiteamh sna cúirteanna, chuir an Chúirt Bhreithiúnas Eorpach ar neamhnaí an "Sciath Phríobháideachais" – an socrú sa dlí faoi aistriú sonraí a bhíodh i bhfeidhm idir an tAE agus SÁM.

Sna 2020idí, bhí conradh nua faoi aistriú sonraí aontaithe idir an dá bhloc á phlé.

 Fíneáil Meta 2023 
Sa bhliain 2023, bhí €1.2 billiún d'fhíneáil gearrtha ag an gCoimisiún um Chosaint Sonraí in Éirinn ar Meta faoin dlí a shárú agus Meta ag aistriú sonraí pearsanta ón Aontas Eorpach go dtí Stáit Aontaithe Mheiriceá.  Bhí Meta ag lorg  achomharc ar an gcinneadh agus níor íoc siad pingin ar bith go fóill.Bhain an breithiúnas le Facebook ach ní bhain sé le h-ardáin eile de chuid Meta fearacht Instagram agus WhatsApp.

Mar chuid de bhreithiúnas an Choimisiúin, bhí ordú faighte ag Meta aistriú sonraí ón AE go SÁM a chur ar fionraí, ach bhí 5 mhí acu géilleadh don ordú sin. Bhí 6 mhí faighte ag Meta chun deireadh a chur leis an gcleachtas ag an gcuideachta sonraí pearsanta lucht úsáidte san Eoraip a phróiseáil agus a stóráil go mídhleathach i Meiriceá ar an mbonn gur sárú é ar an Rialachán Ginearálta maidir le Cosaint Sonraí (GDPR).

Rinne an Coimisiún um Chosaint Sonraí fiosrúcháin  faoi na huirlisí dlí a bhíonn á n-úsáid ag Meta le sonraí lucht úsáidte Facebook a aistriú go Meiriceá. "Gnáthchlásail conartha" a thugtar ar na huirlisí sin. Ach rialaigh an Coimisiún nach leor iad le seasamh in aghaidh na rioscaí atá ann do chearta bunúsacha agus saoirse bhunúsach daoine agus a gcuid sonraí.

Rialaigh an Coimisiún in Éirinn ar dtús báire nach mbeadh fíneáil i gceist. Ach d’easaontaigh rialaitheoirí eile ar an MórRoinn leis sin agus i ndeireadh na dála rialaigh an Bord Eorpach um Chosaint Sonraí go ngearrfaí fíneáil ar Meta.

 Fíneáil Meta 2024 
Gearradh fíneáil €91m ar Meta in 2024 i ndiaidh don Choimisiún fiosrúchán a dhéanamh ar an gcaoi a raibh roinnt pasfhocal stóráilte ag Meta i ngnáth-théacs gan chriptiú ar chórais inmheánacha an chomhlachta. B'iad Meta iad féin a chuir an Coimisiún ar an eolas go raibh na pasfhocail stóráilte gan chosaint acu agus rinneadh an sárú de thaisme, a dúirt siad.

Rialaigh an Coimisiún go raibh ceithre shárú déanta ag Meta ar an Rialachán Ginearálta maidir le Cosaint Sonraí (GDPR). Bhain siad le teip an chomhlachta úsáideoirí a chur ar an eolas go raibh sárú déanta ar a sonraí pearsanta agus le teip an chomhlachta beartais teicniúla ná eagraíochtúla a úsáid chun sonraí na n-úsáideoirí a chosaint sa chéad dul síos.

 Meta in Éirinn 
Is i mBaile Átha Cliath atá ceanncheathrú Eorpach Meta. Bhí 3,000 díobh sin ag obair go díreach don chomhlacht  in Éirinn ag tús 2022,  agus bhí breis is 6,000 duine eile a oibríonn le comhlachtaí eile a chuireann seirbhísí tacaíochta ar fáil dó. I dtús na bliana 2023, ní raibh ann ach 2,600 i mBÁC agus d'fhógair Meta  go raibh an comhlacht le thart ar 490 fostaí eile  in Éirinn a ligean chun siúil.

 Féach freisin 

 Facebook,  Instagram,  WhatsApp
 Scannal Frances Haugen
 An Rialachán Ginearálta maidir le Cosaint Sonraí
 Chris Yiu,  Stiúrthóir Beartais Phoiblí do Thuaisceart na hEorpa le Meta

 Tagairtí 

Catagóir:Comhlachtaí Meiriceánacha
Catagóir:Láithreáin líonraithe shóisialta
Catagóir:Meáin shóisialta
Catagóir:Meta Platforms
Catagóir:Líonraí sóisialta